CELEX: 52020PC0328
Language: el
Date: 2020-07-20
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2013/680/ΕΕ, με την οποία επιτρέπεται στο Βασίλειο της Δανίας και στο Βασίλειο της Σουηδίας να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.7.2020
            COM(2020) 328 final
            2020/0147(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2013/680/ΕΕ, με την οποία επιτρέπεται στο Βασίλειο της Δανίας και στο Βασίλειο της Σουηδίας να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Δυνάμει του άρθρου 395 παράγραφος 1 της οδηγίας 2006/112/EΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (στο εξής: η οδηγία ΦΠΑ) το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα κατά παρέκκλιση των διατάξεων της εν λόγω οδηγίας με στόχο την απλοποίηση της διαδικασίας επιβολής του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.
            
            
               Η Δανία και η Σουηδία ζήτησαν παράταση της υφιστάμενης παρέκκλισης τους, η οποία χορηγήθηκε αρχικά με την απόφαση 2000/91/ΕΚ
                  2
                και παρατάθηκε με τις αποφάσεις 2003/65/ΕΚ
                  3
               , 2007/132/ΕΚ
                  4
                και 2013/680/ΕΕ
                  5
               . Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή, με επιστολή της 2ας Απριλίου 2020, ενημέρωσε τα άλλα κράτη μέλη σχετικά με το αίτημα της Δανίας και της Σουηδίας. Με επιστολή της 3ης Απριλίου 2020, η Επιτροπή γνωστοποίησε στη Δανία και τη Σουηδία ότι είχε στη διάθεσή της όλες τις απαιτούμενες πληροφορίες για την εξέταση του αιτήματος.
            
            
               Γενικό πλαίσιο
            
            
               Η Δανία και η Σουηδία έχουν θεσπίσει από κοινού απλουστευμένους κανόνες σχετικά με την ανάκτηση του ΦΠΑ επί των διοδίων που επιβάλλονται για τη χρήση της σταθερής ζεύξης Öresund μεταξύ Δανίας και Σουηδίας. Αυτό κρίθηκε αναγκαίο επειδή οι συνήθεις κανόνες ΦΠΑ θα δημιουργούσαν υπερβολική γραφειοκρατία για τους φορολογούμενους και τις διοικήσεις.
            
            
               Σύμφωνα με τους συνήθεις κανόνες ΦΠΑ, οι οποίοι προβλέπονται στα άρθρα 168, 169, 170 και 171 της οδηγίας ΦΠΑ, ο ΦΠΑ πρέπει να εκπίπτει ή να επιστρέφεται από το κράτος μέλος στο οποίο οφείλεται ή έχει καταβληθεί. Καθώς η ζεύξη Öresund βρίσκεται εν μέρει στο έδαφος της Δανίας και εν μέρει στο έδαφος της Σουηδίας, ο ΦΠΑ που καταβάλλεται επί των διοδίων για τη χρήση της θα ήταν ανακτήσιμος από τη μία ή την άλλη από τις δύο αυτές χώρες, στο μέτρο που η επιβάρυνση αυτή αφορά το έδαφός τους. Συγκεκριμένα θα ήταν ανακτήσιμος κατά 50% από τη Δανία και κατά 50% από τη Σουηδία.
            
            
               Στην πράξη, αυτό θα σήμαινε ότι οι υποκείμενοι στον φόρο που είναι εγκατεστημένοι είτε στη Δανία είτε στη Σουηδία θα ανακτούσαν μόνο το 50% του φόρου κατά την περιοδική δήλωση ΦΠΑ στο κράτος μέλος εγγραφής. Το υπόλοιπο 50% θα μπορούσε να ζητηθεί ως επιστροφή φόρου από το άλλο κράτος μέλος βάσει της οδηγίας 2008/9/ΕΚ
                  6
               . Επίσης, οι υποκείμενοι στον φόρο που είναι εγκατεστημένοι σε άλλα κράτη μέλη εκτός της Δανίας και της Σουηδίας θα ήταν υποχρεωμένοι να ανακτήσουν τον ΦΠΑ υποβάλλοντας δύο ξεχωριστές αιτήσεις επιστροφής δυνάμει της οδηγίας 2008/9/ΕΚ, μια προς τη Δανία και την άλλη προς τη Σουηδία. Παρομοίως, οι υποκείμενοι στον φόρο που είναι εγκατεστημένοι εκτός του εδάφους της Ένωσης θα έπρεπε, βάσει της οδηγίας 86/560/ΕΟΚ
                  7
               , να υποβάλουν αιτήσεις επιστροφής τόσο στη Δανία όσο και στη Σουηδία.
            
            
               Η υφιστάμενη παρέκκλιση για τη Δανία και τη Σουηδία απλουστεύει τους κανόνες ΦΠΑ σχετικά με την είσπραξη του φόρου. Πράγματι, στο πλαίσιο της παρέκκλισης αυτής, επιτρέπεται η υποβολή ενιαίας αίτησης είσπραξης του ΦΠΑ σχετικά με τα διόδια. Οι εν λόγω απλουστευμένοι κανόνες προβλέπουν τα ακόλουθα:
            
            
               –
                     Οι υποκείμενοι στον φόρο που είναι εγκατεστημένοι στη Δανία και τη Σουηδία έχουν δικαίωμα να αφαιρέσουν, στη δήλωση ΦΠΑ που υποβάλλουν στη χώρα τους, το συνολικό ποσό του εκπεστέου ΦΠΑ επί των διοδίων, περιλαμβανομένου του μέρους που αφορά τη χρήση της ζεύξης στο έδαφος του κράτους μέλους στο οποίο δεν είναι εγκατεστημένοι.
            
            
               –
                     Για την ανάκτηση του εκπεστέου ΦΠΑ σύμφωνα με τη διαδικασία που προβλέπει η οδηγία 2008/9/ΕΚ σχετικά με τους υποκείμενους στον φόρο οι οποίοι είναι εγκατεστημένοι σε άλλο κράτος μέλος εκτός της Δανίας ή της Σουηδίας, ή σύμφωνα με τη διαδικασία που προβλέπει η οδηγία 86/560/ΕΟΚ για τους υποκείμενους στον φόρο που είναι εγκατεστημένοι εκτός των κρατών μελών, η αίτηση πρέπει να υποβάλλεται μόνο στις σουηδικές αρχές.
            
            
               Η Δανία και η Σουηδία ζητούν να παραταθούν οι υφιστάμενοι απλουστευμένοι κανόνες για μία ακόμη περίοδο. 
            
            
               Σύμφωνα με τα στατιστικά στοιχεία που παρέσχε η Σουηδία, η προβλεφθείσα παρέκκλιση για τους υποκείμενους στον φόρο αποτελεί ουσιαστική απλούστευση της είσπραξης του ΦΠΑ επί των διοδίων στη ζεύξη Öresund, η οποία αποδείχθηκε επιτυχής. Η Επιτροπή είναι επίσης της άποψης ότι αυτού του είδους η διασυνοριακή έκπτωση του ΦΠΑ αποτελεί υπόδειγμα απλούστευσης των υποχρεώσεων των επιχειρήσεων, που θα μπορούσε να επεκταθεί στο πλαίσιο μιας γενικευμένης υπηρεσίας ενιαίας εξυπηρέτησης μακροπρόθεσμα.
            
            
               Ως εκ τούτου, η Επιτροπή θεωρεί σκόπιμη την περαιτέρω παράταση. 
            
            
               Ισχύουσες διατάξεις στον τομέα της πρότασης
            
            
               Υφιστάμενη παρέκκλιση που χορηγήθηκε στη Δανία και τη Σουηδία στις 24 Ιανουαρίου 2000 και παρατάθηκε στις 21 Ιανουαρίου 2003, στις 30 Ιανουαρίου 2007 και στις 13 Νοεμβρίου 2013.
            
            
               Συνοχή με άλλες πολιτικές και στόχους της Ένωσης
            
            
               Άνευ αντικειμένου.
            
         
         
            
               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ
            
            
               Διαβούλευση με τα ενδιαφερόμενα μέρη
            
            
               Άνευ αντικειμένου.
            
            
               Συλλογή και χρήση εμπειρογνωσίας
            
            
               Δεν ήταν αναγκαία η προσφυγή σε εκτιμήσεις εξωτερικών εμπειρογνωμόνων.
            
            
               Εκτίμηση επιπτώσεων
            
            
               Η προτεινόμενη απόφαση αποσκοπεί στην απλούστευση της διαδικασίας για την ανάκτηση του ΦΠΑ επί των διοδίων για τους υποκείμενους στον φόρο που χρησιμοποιούν τη σταθερή ζεύξη Öresund μεταξύ Δανίας και Σουηδίας και, συνεπώς, έχει δυνητικά θετικό οικονομικό αντίκτυπο.
            
            
               Εν πάση περιπτώσει, ο αντίκτυπος της απόφασης θα είναι περιορισμένος λόγω του περιορισμένου πεδίου εφαρμογής της παρέκκλισης.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Σύνοψη της προτεινόμενης δράσης
            
            
               Χορήγηση άδειας στη Δανία και τη Σουηδία να εφαρμόσουν μέτρο παρέκκλισης από τα άρθρα 168, 169, 170 και 171 της οδηγίας ΦΠΑ σχετικά με το δικαίωμα έκπτωσης του φόρου για τους υποκείμενους στον φόρο.
            
            
               Νομική βάση
            
            
               Άρθρο 395 της οδηγίας 2006/112/EΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας.
            
            
               Αρχή της επικουρικότητας
            
            
               Η πρόταση εμπίπτει στην αποκλειστική αρμοδιότητα της Ένωσης. Ως εκ τούτου, δεν εφαρμόζεται η αρχή της επικουρικότητας.
            
            
               Αρχή της αναλογικότητας
            
            
               Η πρόταση είναι σύμφωνη με την αρχή της αναλογικότητας για τους ακόλουθους λόγους:
            
            
               Η παρούσα απόφαση αφορά άδεια που χορηγείται σε δύο κράτη μέλη κατόπιν αιτήσεώς τους και δεν αποτελεί, επομένως, υποχρέωση.
            
            
               Λόγω του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο του επιδιωκόμενου σκοπού.
            
            
               Επιλογή νομικών πράξεων
            
         
         
            
               Προτεινόμενες νομικές πράξεις: άλλες.
            
            
               Άλλα μέσα δεν θα ήταν κατάλληλα για τους εξής λόγους:
            
            
               Σύμφωνα με το άρθρο 395 της οδηγίας 2006/112/EΚ, της 28ης Νοεμβρίου 2006 σχετικά με το κοινό σύστημα φόρου προστιθέμενης αξίας, παρέκκλιση από τους κοινούς κανόνες ΦΠΑ είναι δυνατή μόνο μετά από έγκριση του Συμβουλίου που αποφασίζει ομόφωνα έπειτα από πρόταση της Επιτροπής. Συνεπώς, η εκτελεστική απόφαση του Συμβουλίου είναι η μόνη κατάλληλη νομική πράξη, δεδομένου ότι μπορεί να απευθύνεται σε μεμονωμένο κράτος μέλος.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
            
            
               Η πρόταση δεν έχει επιπτώσεις στον προϋπολογισμό της Ένωσης.
            
            
               5.ΠΡΟΑΙΡΕΤΙΚΑ ΣΤΟΙΧΕΙΑ 
            
            
               Ρήτρα επανεξέτασης/αναθεώρησης/λήξης ισχύος
            
            
               Η πρόταση περιλαμβάνει ρήτρα λήξης ισχύος.
            
            
               2020/0147 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης 2013/680/ΕΕ, με την οποία επιτρέπεται στο Βασίλειο της Δανίας και στο Βασίλειο της Σουηδίας να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  8
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολές που πρωτοκολλήθηκαν στην Επιτροπή στις 20 Φεβρουαρίου 2020, η Δανία και η Σουηδία ζήτησαν την άδεια να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σύμφωνα με τα οποία οι υποκείμενοι στον φόρο οφείλουν να ασκούν το δικαίωμα προς έκπτωση ή επιστροφής του φόρου προστιθέμενης αξίας (ΦΠΑ) στο κράτος μέλος καταβολής του φόρου. 
            
            
               (2)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 2ας Απριλίου 2020, σχετικά με τα αιτήματα που υπέβαλαν η Δανία και η Σουηδία. Με επιστολή της 3ης Απριλίου 2020, η Επιτροπή κοινοποίησε στη Δανία και τη Σουηδία ότι διέθετε όλες τις απαραίτητες πληροφορίες για την εκτίμηση των αιτημάτων.
            
            
               (3)Τα αιτήματα παρέκκλισης αφορούν την είσπραξη του ΦΠΑ που καταβάλλεται επί των διοδίων για τη χρήση της σταθερής ζεύξης Öresund μεταξύ της Δανίας και της Σουηδίας. Σύμφωνα με τους κανόνες ΦΠΑ σχετικά με τον τόπο παροχής των υπηρεσιών που συνδέονται με ακίνητη περιουσία, ένα μέρος του ΦΠΑ επί των διοδίων για τη ζεύξη Öresund είναι καταβλητέο στη Δανία και ένα μέρος στη Σουηδία.
            
         
         
            
               (4)Με την απόφαση 2000/91/ΕΚ του Συμβουλίου
                  9
               , κατά παρέκκλιση από την απαίτηση σύμφωνα με την οποία οι υποκείμενοι στον φόρο οφείλουν να ασκούν το δικαίωμα έκπτωσης ή επιστροφής του ΦΠΑ στο κράτος μέλος στο οποίο καταβλήθηκε ο εν λόγω φόρος, επιτράπηκε στη Δανία και τη Σουηδία η εφαρμογή ειδικού μέτρου που επιτρέπει στους φορολογούμενους να ανακτήσουν τον ΦΠΑ από μία μόνο διοίκηση έως τις 31 Δεκεμβρίου 2002. Η άδεια εφαρμογής του εν λόγω ειδικού μέτρου παρατάθηκε στη συνέχεια με την απόφαση 2003/65/ΕΚ
                  10
                του Συμβουλίου έως τις 31 Δεκεμβρίου 2006 και με την απόφαση 2007/132/ΕΚ
                  11
                του Συμβουλίου έως τις 31 Δεκεμβρίου 2013. Με την εκτελεστική απόφαση 2013/680/ΕΕ του Συμβουλίου
                  12
               , επετράπη στη Δανία και στη Σουηδία να εφαρμόσουν ειδικό μέτρο παρέκκλισης από τα άρθρα 168, 169, 170 και 171 της οδηγίας 2006/112/ΕΚ από την 1η Ιανουαρίου 2014 έως τις 31 Δεκεμβρίου 2020.
            
            
               (5)Τα πραγματικά και νομικά περιστατικά που δικαιολογούσαν την παρέκκλιση δεν έχουν μεταβληθεί και εξακολουθούν να ισχύουν. Ως εκ τούτου, θα πρέπει να επιτραπεί στη Δανία και τη Σουηδία να εφαρμόσουν το ειδικό μέτρο για νέα περίοδο περιορισμένης διάρκειας. 
            
            
               (6)Το μέτρο παρέκκλισης δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
            
            
               (7)Συνεπώς, η εκτελεστική απόφαση 2013/680/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Στο άρθρο 2 της εκτελεστικής απόφασης 2013/680/ΕΕ, η ημερομηνία «31 Δεκεμβρίου 2020» αντικαθίσταται από την ημερομηνία «31 Δεκεμβρίου 2027».
            
            
               Άρθρο 2
            
            
               Η παρούσα απόφαση απευθύνεται στο Βασίλειο της Δανίας και στο Βασίλειο της Σουηδίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        Απόφαση του Συμβουλίου, της 24ης Ιανουαρίου 2000, η οποία επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (ΕΕ L 28 της 3.2.2000, σ. 38).
               
               
                  
                     (3)
                  
                        Απόφαση του Συμβουλίου, της 21ης Ιανουαρίου 2003, για την παράταση της εφαρμογής της απόφασης 2000/91/ΕΚ που επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (ΕΕ L 25 της 30.1.2003, σ. 40).
               
               
                  
                     (4)
                  
                        Απόφαση του Συμβουλίου, της 30ής Ιανουαρίου 2007, για την παράταση της εφαρμογής της απόφασης 2000/91/ΕΚ που επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών (ΕΕ L 57 της 24.2.2007, σ. 10).
               
               
                  
                     (5)
                  
                        Εκτελεστική απόφαση του Συμβουλίου, της 15ης Νοεμβρίου 2013, με την οποία επιτρέπεται στο Βασίλειο της Δανίας και στο Βασίλειο της Σουηδίας να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 316 της 27.11.2013, σ. 39–40).
               
               
                  
                     (6)
                  
                        Οδηγία 2008/9/ΕΚ του Συμβουλίου, της 12ης Φεβρουαρίου 2008, για τον καθορισμό λεπτομερών κανόνων σχετικά με την επιστροφή του φόρου προστιθέμενης αξίας που προβλέπεται στην οδηγία 2006/112/ΕΚ σε υποκείμενους στο φόρο μη εγκατεστημένους στο κράτος μέλος επιστροφής αλλά εγκατεστημένους σε άλλο κράτος μέλος (ΕΕ L 44 της 20.2.2008, σ. 23).
               
               
                  
                     (7)
                  
                        Οδηγία 86/560/ΕΟΚ του Συμβουλίου, της 17ης Νοεμβρίου 1986, για την εναρμόνιση των νομοθεσιών των κρατών μελών των σχετικών με τους φόρους κύκλου εργασιών- τρόπος επιστροφής του φόρου προστιθέμενης αξίας στους υποκείμενους στο φόρο που δεν είναι εγκατεστημένοι σε έδαφος της Κοινότητας (ΕΕ L 326 της 21.11.1986, σ. 40-41).
               
               
                  
                     (8)
                  
                        ΕΕ L 347 της 11.12.2006, σ. 1.
               
               
                  
                     (9)
                  
                        Απόφαση 2000/91/ΕΚ του Συμβουλίου, της 24ης Ιανουαρίου 2000, οποία επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (ΕΕ L 28 της 3.2.2000, σ. 38).
               
               
                  
                     (10)
                  
                        Απόφαση 2003/65/ΕΚ του Συμβουλίου, της 21ης Ιανουαρίου 2003, για την παράταση της εφαρμογής της απόφασης 2000/91/ΕΚ που επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (ΕΕ L 25 της 30.1.2003, σ. 40).
               
               
                  
                     (11)
                  
                        Απόφαση 2007/132/ΕΚ του Συμβουλίου, της 30ής Ιανουαρίου 2007, για την παράταση της εφαρμογής της απόφασης 2000/91/ΕΚ που επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών (ΕΕ L 57 της 24.2.2007, σ. 10).
               
               
                  
                     (12)
                  
                        Εκτελεστική απόφαση 2013/680/ΕΕ του Συμβουλίου, της 15ης Νοεμβρίου 2013, με την οποία επιτρέπεται στο Βασίλειο της Δανίας και στο Βασίλειο της Σουηδίας να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 316 της 27.11.2013, σ. 39).